Diari Oficial de la Generalitat Valenciana


Sumari del DOGV 2705, del 08-03-1996 (1996/837634)

RESOLUCIÓ de 19 de febrer de 1996, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del Conveni de Cooperació entre la Generalitat Valenciana i l'Institut Nacional d'Administració Pública.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2705

Data del DOGV
:   08-03-1996

Secció del DOGV
:   ALTRES DISPOSICIONS

Número del document
:   1996/837634


Data del document
:   19-02-1996

Organisme emissor
:   Conselleria de Cultura, Educació i Ciència

Tipus de document
:   Resolució

Anàlisi jurídica

RESOLUCIó de 19 de febrer de 1996, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del Conveni de Cooperació entre la Generalitat Valenciana i l'Institut Nacional d'Administració Pública.   
Subscrit, després de la tramitació prèvia reglamentària, entre la Generalitat Valenciana i l'Institut Nacional d'Administració Pública, el dia 28 de desembre de 1995, un Conveni de cooperació, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0036/96, i que figura com a annex d'aquesta resolució.  
València, 19 de febrer de 1996.- La directora general de Coordinació Institucional i Secretariat del Govern.  
Conveni de Cooperació entre la Generalitat Valenciana i l'Institut Nacional d'Administració Pública  
Madrid, 28 de desembre de 1995  
Reunits:  
El senyor Alejandro BaÑares Vázquez, director general d'Ordenació i Innovació Educativa i Política Lingüística de la Conselleria de Cultura, Educació i Ciència, i el senyor Manuel Blasco Legaz, director de l'Institut Nacional d'Administració Pública, en virtut de la competència delegada per acord del Consell de Ministres de 21 de juliol de 1995, pel qual es delega la competència per a la subscripció de convenis de cooperació amb les comunitats autònomes (resolució de 31 de juliol de 1995, de la Secretaria d'Estat per a les Administracions Territorials. BOE número 185 d'01.08.95),  
Exposen:  
Que correspon a l'Institut Nacional d'Administració Pública, organisme autònom dependent del Ministeri per a les Administracions Públiques, la coordinació, selecció, formació i perfeccionament dels funcionaris de l'administració de l'estat, així com les funcions de col·laboració i cooperació amb els centres que tinguen atribuïdes aquestes competències en les diferents administracions públiques.  
Que correspon a la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència de la Generalitat Valenciana impulsar l'ús del valencià en les administracions públiques; assessorar les administracions públiques pel que fa a l'ús del valencià i la formació i perfeccionament del seu personal en matèria lingüística, i dirigir i realitzar cursos i activitats per a l'extensió dels coneixements del valencià.  
En el respecte a aquestes normes, i per a millorar la col·laboració interadministrativa, les parts consideren d'interés formalitzar el present conveni subjecte a les següents  
Clàusules:  
Primera  
L'objecte del present acord és la cooperació de les parts per a millorar i ampliar els coneixements de valencià del personal de l'administració general de l'estat que presta els serveis a l'àmbit territorial de la Comunitat Valenciana.  
Segona   
Amb aquest fi, la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència de la Generalitat Valenciana organitzarà cursos de valencià, i establirà el disseny formatiu, calendari de realització i sistema d'avaluació. A més, aportarà el professorat necessari.  
Tercera  
Totes dues parts col·laboraran en el finançament d'aquestes activitats, programades anualment, atenent les respectives disponibilitats pressupostàries corresponents a l'exercici concret.  
Les respectives aportacions de la Conselleria de Cultura, Educació i Ciència i de l'Institut Nacional d'Administració Pública per al finançament dels cursos objecte d'aquest conveni seran fixades cada any mitjançant addendes, que seran acordades i signades pel director general d'Ordenació i Innovació Educativa i Política Lingüística en nom de la Conselleria de Cultura, Educació i Ciència i pel director de l'Institut Nacional d'Administració Pública.  
Quarta   
Totes dues institucions podran requerir la col·laboració d'aquelles institucions públiques que consideren oportunes, a fi d'agilitar els tràmits relatius a la realització d'aquests cursos.  
Cinquena  
Es constituirà una comissió de seguiment i d'impuls del present conveni.  
Aquesta comissió estarà formada per tres representants de l'administració de l'estat designats per l'Institut Nacional d'Administració Pública i tres representants de la Direcció General d'Ordenació i Innovació Educativa i Política Lingüística.  
Seran funcions d'aquesta comissió:  
- Redactar el programa anual d'activitats.  
- Efectuar la convocatòria dels cursos.  
- Rebre les sol·licituds i realitzar la selecció dels participants en les activitats formatives objecte d'aquest conveni.  
Sisena   
El present conveni vigirà l'endemà de la signatura, i s'estendrà la vigència fins al 31 de desembre de 1997. Es prorrogarà automàticament per anys naturals successius, tret de denúncia expressa d'alguna de les parts amb tres mesos d'anticipació a la data d'extinció del conveni.  
La denúncia del conveni no afectarà la realització de les activitats formatives en curs, que se seguiran desenvolupant fins a la conclusió en les condicions pactades.  
I, com a prova de conformitat, les parts signen el present conveni en el lloc i la data susdits.  
El director general d' Ordenació i Innovació Educativa i Política Lingüística: Alejandro BaÑares Vázquez.  
El director de l'intitut Nacional d'Administració Pública: Manuel Blasco Legaz.